b"\n_START_ARTICLE_\nMadrugada\n_START_SECTION_\nHistorie\n_START_PARAGRAPH_\nBandet startet p\xc3\xa5 begynnelsen av 1990-tallet med navnet \xc3\x98X med bassist Frode Jacobsen som et av medlemmene. Bandet endret etter hvert navn til Abbey's Adoption og fikk med Sivert H\xc3\xb8yem som vokalist i 1993. \xc3\x98vrige medlemmer p\xc3\xa5 denne tiden var gitarist Marius Alm\xc3\xa5s Johansen og trommeslager Jon Lauvland Pettersen. Med denne besetningen deltok de p\xc3\xa5 sin f\xc3\xb8rste plateutgivelse, samleplaten Wrought som ble gitt ut av rockemilj\xc3\xb8et p\xc3\xa5 Stokmarknes som et samarbeid mellom musikere fra Sortland og Stokmarknes i 1993. Bandet bidro med l\xc3\xa5tene \xc2\xabDry White Season\xc2\xbb, skrevet av Jacobsen/H\xc3\xb8yem, og \xc2\xabFacts and Figures\xc2\xbb, skrevet av Johansen/Jacobsen, sistnevnte med bandets forrige vokalist Jan Erik Svendsen som vokalist._NEWLINE_I 1995 flyttet bandet til Oslo, og \xc3\xa5ret etter tok Robert Bur\xc3\xa5s over som gitarist etter Johansen. I 1997 deltok bandet, fortsatt med navnet Abbey's Adoption, med to spor p\xc3\xa5 samleplaten Betong V\xc3\xa5r-97 utgitt av Det Norske Studentersamfund. I en periode rundt denne utgivelsen var gitarist Gudmund \xc3\x98stgaard med som bandets femte medlem. Bandet endret deretter bandnavnet enda to ganger, f\xc3\xb8rst til Six Generations, f\xc3\xb8r det endte med Madrugada etter forslag fra poeten og musikeren \xc3\x98ystein W. Wolf. Navnet er spansk og betyr morgengry eller \xc2\xabtimen f\xc3\xb8r soloppgang\xc2\xbb. Besetningen var da H\xc3\xb8yem, Jacobsen, Bur\xc3\xa5s og Lauvland Pettersen. _NEWLINE_Med nytt navn ga de i 1998 ut sin f\xc3\xb8rste selvstendige utgivelse, EP-en Madrugada EP. Bandet begynte for alvor \xc3\xa5 gj\xc3\xb8re seg bemerket da den neste utgivelsen, New Depression EP, kom i 1999, og de fikk samme \xc3\xa5r Nordland fylkes kulturpris. Det f\xc3\xb8rste albumet, Industrial Silence, var produsert av Madrugada og Kai Andersen og ble gitt ut i august 1999. Albumet ble en stor suksess og gikk rett til topps p\xc3\xa5 VG-lista. For albumet fikk bandet Spellemannprisen 1999 i klassen \xc2\xabRock\xc2\xbb._NEWLINE_I mars 2001 kom bandets andre album, The Nightly Disease, produsert av Madrugada og John Agnello. Albumet fikk ikke like gode kritikker som det f\xc3\xb8rste, men startet i likhet med debutalbumet p\xc3\xa5 toppen av salgslistene. Trommeslager Lauvland Pettersen forlot bandet i januar 2002 og ble erstattet av Simen Vangen. 21. oktober samme \xc3\xa5r kom albumet Grit produsert av Head & Frode Jacobsen. Sangen \xc2\xabMajesty\xc2\xbb ble gitt ut som singel fra albumet. Grit er det eneste av Madrugada-albumene som ikke har n\xc3\xa5dd toppen av VG-lista. Albumet solgte likevel bra, og bandet fikk Spellemannprisen 2002 i klassen \xc2\xabRock\xc2\xbb for albumet._NEWLINE_I 2005 ga bandet ut to album, f\xc3\xb8rst studioplaten The Deep End i februar produsert av George Drakoulias og i desember samme \xc3\xa5r konsertalbumet Live at Tralfamadore hvor \xc2\xabLift Me\xc2\xbb med Ane Brun er med som bonusspor. Begge albumene solgte bra, toppet VG-lista og f\xc3\xb8rte til et oppsving i salget av bandets \xc3\xb8vrige album. Etter utgivelsen av The Deep End hadde Madrugada i uke 19 2005 fire album inne p\xc3\xa5 VG-lista Topp 40. Under Spellemannprisen 2005 ble de kveldens store vinnere da de ble k\xc3\xa5ret til \xc3\x85rets spellemann, vant klassen \xc2\xabRock\xc2\xbb for The Deep End i tillegg til \xc2\xab\xc3\x85rets l\xc3\xa5t\xc2\xbb for \xc2\xabLift me\xc2\xbb sammen med Ane Brun. Samme \xc3\xa5r vant de to priser under Alarmprisen 2006, i klassen \xc2\xabRock\xc2\xbb for The Deep End og \xc2\xabBeste l\xc3\xa5t\xc2\xbb for \xc2\xabThe Kids Are on High Street\xc2\xbb. Bandet vant dessuten GramArt-prisen Gullmikrofonen for 2005. I l\xc3\xb8pet av innspillingen av The Deep End hadde trommeslager Vangen forlatt bandet. Bandet hentet ikke inn noen ny trommeslager, men fortsatte som en trio med Erland Dahlen som innleid trommeslager. B\xc3\xa5de Vangen og Dahlen bidro p\xc3\xa5 begge 2005-albumene. _NEWLINE_Det meste av bandets femte studioalbum ble spilt inn tidlig p\xc3\xa5 sommeren 2007 i New York, igjen med John Agnello som medprodusent. De fleste opptakene ble gjort med bandets tre medlemmene samt trommeslager Erland Dahlen i studio samtidig. I juli 2007 ble Bur\xc3\xa5s funnet d\xc3\xb8d i sin leilighet. De to gjenv\xc3\xa6rende medlemmene bestemte seg for \xc3\xa5 fullf\xc3\xb8re og gi ut albumet. I desember 2007 ga de ut singlen \xc2\xabLook Away Lucifer\xc2\xbb som en forsmak, mens albumet, som fikk navnet Madrugada, ble utgitt 21. januar 2008. Allerede f\xc3\xb8r utgivelsen var albumet solgt i over 30\xc2\xa0000 eksemplarer. _NEWLINE_Etter utgivelsen kunngjorde bandet at de skulle legge opp. Senere ble det oppgitt at bandet skulle avslutte karrieren med en turn\xc3\xa9 h\xc3\xb8sten 2008. Utvidet med gitaristene Alex Kloster-Jensen og Cato Thomassen og trommeslager Erland Dahlen spilte bandet i de st\xc3\xb8rste norske byene og avsluttet med konsert i Oslo Spektrum 15. november. _NEWLINE_I tillegg til Madrugada har bandmedlemmene v\xc3\xa6rt involvert i andre prosjekter. Sivert H\xc3\xb8yem har gitt ut tre soloalbum (i 2004, 2006 og 2009), Frode Jackobsen har bidratt som produsent for andre artister (blant andre Savoy og Ingrid Olava) mens Robert Bur\xc3\xa5s startet gruppa My Midnight Creeps som ga ut to album f\xc3\xb8r han d\xc3\xb8de._NEWLINE_I juni 2018 kunngjorde bandet at de skal komme sammen igjen og spille to konserter p\xc3\xa5 Spektrum i februar 2019. _NEWLINE_Den f\xc3\xb8rste konserten etter gjenforeningen ble spilt p\xc3\xa5 Sundrehall, p\xc3\xa5 Sundre i \xc3\x85l i Hallingdal, p\xc3\xa5 festivalen Sundreball, 25. januar 2019. Bandet opptr\xc3\xa5dte som \xc2\xabhemmelig headliner\xc2\xbb, og det var ingen i salen som visste at det var Madrugada de hadde kj\xc3\xb8pt billett til denne kvelden.\n_START_SECTION_\nDiskografi\n_START_PARAGRAPH_\nEtter \xc3\xa5rstall st\xc3\xa5r h\xc3\xb8yeste plassering p\xc3\xa5 VG-lista."